একটি অজানা নম্বর থেকে ফোন আসে অমিতের কাছে। এক মহিলা নিজেকে ওই ওয়ালেট সংস্থার কাস্টমার কেয়ার এগজিকিউটিভ বলে পরিচয় দিয়ে সমস্যার সমাধানের জন্য ক্রেডিট কার্ড সংক্রান্ত তথ্য এবং ওটিপি (ওয়ান টাইম পাসওয়ার্ড) জানতে চান। অমিত তা দিতে রাজি না হলে তাঁর আস্থা অর্জনের জন্য ওই মহিলা বলেন, ‘ওয়ালেট সংস্থার টুইটার হ্যান্ডেল থেকে আপনাকে টুইট করছি’। পরমুহূর্তে ওই সংস্থার লোগো দেওয়া টুইটার হ্যান্ডেল থেকে অমিতকে সত্যি সত্যিই পাল্টা টুইট করা হয়। এ বারে আর অবিশ্বাস করার কারণ দেখেননি তিনি। ওটিপি এবং ক্রেডিট কার্ডের তথ্য ওই মহিলাকে দেওয়ার আধ ঘণ্টার মধ্যেই অমিত জানতে পারেন, তাঁর ক্রেডিট কার্ড থেকে ১০ হাজার টাকা এবং মোবাইল ওয়ালেট থেকে ৭৩০০ টাকা তুলে নেওয়া হয়েছে! পরে ওই মোবাইল সংস্থার সঙ্গে ই-মেলে যোগাযোগ করে অমিত জানতে পারেন যে, অসমের এক মহিলার অ্যাকাউন্টে ওই টাকা ঢুকেছে। এর পরেই পুলিশের দ্বারস্থ হন তিনি।